Minis Naadir Hassan i reponn plizyer kestyon manm Lasanble Nasyonal -Seychelles Nation\nMinis Naadir Hassan i reponn plizyer kestyon manm Lasanble Nasyonal |22 June 2022\nMinis responsab pour Finans, Planifikasyon Nasyonal ek Komers, Naadir Hassan, in dan Lasanble Nasyonal yer pour reponn plizyer kestyon bann manm.\nSa i konsern sitiasyon faktori dite Morne Blanc, proze revizyon saler ek rol lakonpannyen Piriou dan bann proze gouvernman.\nSitiasyon faktori dite\nMinis ti konfirmen ki loperasyon e zerans faktori dite Morne Blanc in toultan e i ankor anba Seychelles Trading Company (STC) e sa in leka depi 2008, lannen ki STC ti formen.\nMinis Hassan ti donn sa lenformasyon letan i ti pe reponn en kestyon lo sa size par MNA pour Port Glaud, Egbert Aglae.\nKot i konsern loperasyon sa faktori, Minis Hassan in fer resorti ki pandan sa bann dernyen lannen STC in rankontre serten defi ki annan pour fer avek lafors travayer ek prodiksyon ki’n annan en lenpak direk lo profitablite sa younit dan STC.\nLo kote lafors travayer, pandan sa dernyen 10-an, in annan en rediksyon konsiderab dan kantite travayer kot sa faktori e sa in annan en lenpak negativ lo prodiksyon dite kot sa faktori.\n“Konmela par egzanp i annan 20 travayer konpare avek en karantenn 10-an pase. Management STC in eseye a plizyer repriz pour rekrit nouvo travayer me sa i pa’n fasil akoz sa kalite travay pa atir travayer,” Minis Hassan in fer resorti.\nI dir sa i menm si STC i ofer serten benefis parey transpor ale retour, fasilite kredi pour bann travayer, youniform ek lezot me i touzour reste en defi pour atir travayer kot sa faktori.\nEn lot fakter ki Minis Hassan i dir pe afekte loperasyon faktori dite se en rediksyon kontinyel dan lefikasite prodiksyon dite pandan sa bann dernyen lannen.\nEfikasite ek prodiktivite later pour prodiksyon dite - later pour plant dite in redwir en kantite pandan sa bann dernyen lannen sorti 44 ektar an 2009 pour vin zis 23 ektar sa lannen. Sa i akoz an 2013, 8.4 ektar dan rezyon Helvetia e 8 ektar dan rezyon Vallee Letchi ti ganny transfer avek gouvernman.\nMinis Hassan i dir prodiksyon dite pe osi ganny afekte akoz nou ankor pe servi bann plan dite ki ganny konsidere konman vye.\n“Sa younit pa dan en pozisyon pour plant nouvo plan dite senpleman akoz nou napa lenfrastriktir neseser parey nursery, mendev spesyalize pour asir ki sa prosesis i realize,” Minis Hassan in dir.\nI’n osi fer resorti ki analiz finansyel pandan sa dernyen 5-an i montre ki sa faktori in kontinyen fer pert lo prodiksyon dite.\n“Nouvo lekip management kot STC i konn byen sa bann defi ki sa faktori pe fer fas avek e zot pe analiz nouvo stratezi pour fer ki sa younit i revin profitab. Enn parmi sa bann nouvo stratezi se pour tender out serten konponan sa younit ki pa ti prodiktiv parey Tea Tavern ek Tea Shop,” Minis Hassan in dir.\nI’n fer resorti ki tar lannen pase STC ti lans en tender pour Tea Tavern e 4 dimoun ti montre lentere, zot ti vizit bann lenfrastriktir me alafen zis enn ki ti soumet son tender. I dir benefis ki STC pou gannyen se en rent e en komisyon lo lavant dite.\nMe ki lavenir dite Sesel? Minis Hassan in fer resorti ki STC pe evalye sa kestyon e stratezi fitir se asire ki i revin profitab.\nProze revizyon saler\nAnliny avek ladres ki i ti fer pour bidze 2022, Minis Hassan ti anonse ki gouvernman pou travay lo en nouvo striktir saler pour sekter piblik.\n“Nou ekspekte servi sa nouvo lankadreman pour bidze 2023. Sa enn travay i pou selman pare pour diskisyon dan bidze 2023 me par kont i annan 2 legzersis ki bezwen ganny konplete avan ki nou bouz lo revizyon saler pour 2023. Enn i ki gouvernman pou konsolid bann alawenns fiks dan saler debaz pour bann travayer servis piblik. Sa legzersis pe ganny fer aktyelman par biro servis piblik ansanm avek travayer minister finans kot nou’n met anplas en komite pour siperviz sa latas ki ekspekte konplete ver lafen sa mwan pour permet minister get posibilite pour enkorpor son lenplimantasyon pandan legzersis mid-year review,” Minis Hassan in dir.\nI ti donn sa bann detay letan i ti pe reponn en kestyon lo sa size par MNA pour Grand Anse Mahé, Waven William.\nOnorab William ti anvi en kontrandi a ler aktyel lo sa proze revizyon saler e en leksplikasyon ki reazisteman gouvernman i bezwen fer pour ki bann ki merit ganny logmantasyon zot benefisye an 2023.\nDezyenm legzersis i konsern lankadreman saler kot travayer pou ganny peye baze lo zot performans.\n“Gouvernman i deza pe enplimant results-based management framework e en konponan ladan i performance management system ki pou definir sa lankadreman ki pou vin sa baz ki pou gid fason ki travayer pou ganny rekonpanse alafen en lannen e ki mannyer performans en travayer pou ganny mezire.\nLegzersis pour etabli sa lankadreman apropriye pour gouvernman i ankor pe ganny diskite e travay lola e i ekspekte konplete ver 3enm kar sa lannen ki ava permet enkorpor okenn lenplikasyon finansyel dan bidze 2023.\n“Nou lobzektiv se ki an 2023 tou travayer servis piblik pou dezormen bezwen annan bann plan kler, ki zot lobzektif, zot bann target kler e presi pour en lannen ki pou ganny servi pour mezir zot performans alafen lannen. Fodre note ki gouvernman i ankor anba en progranm reform ekonomik avek sipor IMF e parmi nou bann performance benchmarks, saler gouvernman pa sipoze depas plis ki 11% prodwi domestik brit par an. Alors okenn logmantasyon dan saler pou bezwen ganny fer anliny avek sa endikater.\n“I osi enportan pour konstate ki nou pe viv dan en peryod kot lekonomi mondyal pe fer fas avek bokou lensertitid e okenn mezir ki gouvernman i pran, nou bezwen fer sir ki nou pou kapab soutenir pour ki nou nivo det i reste soutenab.”\nMinis Hassan ti osi klarifye ki pour sa prosen 5 a 6 mwan, en provizyon tranzitwar tanporer ki pou donn soulazman bann dimoun ki ganny mwens, ler revizyon i ganny fer, striktir saler dan bidze 2023 tousala ava ganny revwar konman parti realinyman striktir saler.\n“La nou annan en sitiasyon emergency kot pri komodite pe kontinyen monte e bann ki lo saler pli ba pe ganny pli afekte e nou bezwen pran mezir tanporer e tranzitwar pour ed zot ziska ler nou fini fer sa louvraz kot apre sa ki ganny propoze konman parti sa revi konpreansiv sa restriktirasyon ava ganny enkorpore dan plan 2023,” minis in eksplike.\nSa group dimoun i enkli tou sa bann ki ganny anba 8500 roupi.\nRole of Piriou company in government projects\nAt present the government has no agreement and is not undertaking any project with the Piriou company, the Minister for Finance, National Planning and Trade, Naadir Hassan, has informed National Assembly members.\nThis followed a question by the leader of the opposition, Sebastien Pillay, who wanted to know the role of the company in government projects and if it is involved in the port extension project.\nMinister Hassan said that at present the project is still in the process of completing the technical aspects following which it will go on tender as per tender procedures in place and the company has no involvement in the port extension project.\nBut Minister Hassan has stated that like any other companies, it is eligible to take part in the tender process for the project when it is ready.


Diskour Leta Lanasyon 2013-Prezidan i met lanfaz lo lenportans travay dir\nPrezidan ti dir ki vi ki lepep ti elekte li lo platform travay dir pour nou pei, i pou kontinyen motiv tou sitwayen pour travay dir e ensiste ki nou asim nou responsabilite.\n«Sel garanti nou progre dan lavi se travay dir. Sel fason pour nou asir nou byennet se travay dir. Prosperite i vin atraver travay dir. Tou keksoz dan lavi i vin atraver travay dir. Tou sa ki travay dir i ganny loportinite pour devlope, pour amelyor son sitiasyon, pour prospere,» Prezidan ti dir.\nI ti azoute ki napa lot fason pour nou prospere si nou pa travay dir, me kot fodre, lasistans i ava ganny donnen selon serten kriter ki’n etabli.\nPrezidan ti osi ensiste ki fodre pa nou depann lo Leta ler nou konnen ki nou ankor for e ki nou annan kouraz.\n«Mon repete: nou bezwen depann lo nou prop zefor. Travay dir i pey fre! Tou travay i nob. Nou annan nou talan spesifik, nou kalifikasyon ek leksperyans, nou dispozisyon pour fer en metye ou egzers en vokasyon. Annou fer li byen. Se sa ki enportan. Nou pran lafyerte dan travay ki nou fer. Nou fer li avek gou, avek devouman, avek profesyonalizm. Nou fer li avek konnesans ki nou pe partisip dan ledifikasyon Nouvo Sesel. Nou fer li avek nou zefor endividyel e kolektif. San depann lo Leta ler nou konnen ki nou ankor for e ki nou annan kouraz. Nou fer li an partazan en vizyon. En vizyon ek en krwayans ki sa ki nou fer i konte. Ki nou travay i annan en bi, en lobzektif,» i ti dir.\nPrezidan Michel i fer resorti ki «i pa fer diferans ki travay ou fer. Sa ki enportan se ki ou fer li byen. Se ki ou pe ganny ou lavi onnetman. A traver ou prop lasyer, ou prop zefor. Ou pe partisip dan en lantrepriz nob e formidab: konstriksyon en meyer lavenir; ledifikasyon Nouvo Sesel.»\nSe pour sa rezon ki mon ti deside mentenir tenm ‘Annou travay dir pour nou Sesel’ pour lannen 2013. Pour kontinyen enspir nou ver plis sikse. Motiv nou ver pli gran lakonplisman pour nou patri. Kontinyen pran nou responsabilite. Kontinyen fer zetwal Sesel briye dan Losean Endyen e dan lemonn. Kit lakot pour dekouver nouvo losean. Redouble nou zefor pour konbat delenkans, fleo sosyal ek kriminalite. Afront defi avek kouraz. Montre nou rezilyans. Koste dan en elan patriotik e solider. Bref, otan rezon pour nou travay dir pour nou Sesel, i ti dir.\nLo en lot not, Prezidan ti dir ki i rekonnet e deplor serten pratik negatif ki kontinyen retard nou progre.\nEn birokrasi lour i antrenn en mank profesyonnalizm, en mank disiplin, en mank prodiktivite, en move servis, i ti dir.\n«I fristre tou dimoun e i kree medyokrite. Ki mannyer en dimoun ki pe rod en servis i santi li ler i al dan en letablisman e i rankontre en fonksyonner avek en figir long? An plis ki sa, menm fonksyonner i anvoy li dan en biro a lot, e sa pov sitwayen ki anvi leve e debrouye i retourn kot li san en solisyon satisfezan. Eski dan sa laz teknolozi modern i zistifyab pour en dimoun esper trwa mwan pour ganny en larepons?,» Prezidan ti demande.\nI ti azoute ki in ler pour nou pran plis ownership e sa pe enport kot nou travay, pe enport nou pozisyon, nou pos, nou bezwen realize ki nou fer parti gouvernman, ki nou fer parti sa lantrepriz.\n«Nou ek gouvernman nou pa form de lantite separe. Byen Leta se nou byen. Ler nou gaspiy resours Leta, ler nou pe gaspiy nou letan dan biro, nou pe gaspiy nou prop resours, nou prop letan. Annou devlop sa konsyans ownership. Nou pa zis en travayer, me nou fer parti en lekip. Nou form par gouvernman. Nou form par sa lantrepriz prive. Travay dir i pey fre!,» Prezidan ti azoute.\nPrezidan Michel ti fer resorti ki depi Lendepandans, nou’n envesti bokou dan formasyon resours imen. An rezilta, i ti azoute, nou annan bokou kad byen formen, me nou reste defisiter dan plizyer domenn.\n«Nou bezwen annan en plan nasyonal manpower an fonksyon nou evolisyon rapid ki anmenn en kantite nouvo devlopman. Sa plan i ava determin nou bezwen formasyon dan domenn divers. I ava permet nou planifye pli byen pour lavenir e ouver nouvo lorizon pour lanplwa ek travay dir,» Prezidan Michel ti dir.


Travay pe deroule pour fouy e deblok lanmar Anse Royale\nTravay in konmanse depi lafen mwan pase pour fouye, debloke e retir bann plant anvaisan, gravye ek lezot sediman dan lanmar Anse Royale avek bi anpes linondasyon dan plato letan gro lapli.\nSa travay i ekspekte ale ziska premye semenn Novanm.\nSa lanmar i pas deryer lekol primer ek segonder Anse Royale, desann Sweet Escott vizavi simityer, desann obor bann laferm e anba pon obor landfill e al desarz dan lanbousir obor bazar.\nSa lanmar i osi kontinyen e travers kot laplenn deryer Liniversite Sesel, anba pon ki mont Mont Plaisir e travers obor bann lakaz Vilaz Banbou.\nAvek gro lapli ki’n annan dan bann lannen ki’n pase, letan sa lanmar i plen in fer bokou linondasyon dan plato Anse Royale kot bann laferm i soufer bokou e perdi bokou zot bann viv ki noye anba delo pour plizyer zour.\nTravay ki pe antreprann par Proze Adaptasyon Lekosistenm ek Sanzman Klima dan Sesel (EBA) ki finanse par Fon Adaptasyon anba Progranm Devlopman Nasyon Zini (UNDP) pe fouy sa lanmar Sweet Escott an kitan simityer ziska dan zanmerant landfill.\nTravay parey pe osi fer obor laplenn par deryer Liniversite Sesel.\nResponsab proze EBA kot UNDP, idrolog Johann Mendez, i dir ki zot in profit letan sek ki pli bon pour fer sa bann travay fouye e retir tou sa bann sediman e bokou pye dibwa ki’n anvai e bous sa lanmar.\nMsye Mendez i dir ki apre bokou lannen ki travay mazer pa’n fer pour deblok sa lanmar, i annan bokou sediman ek lezot debri ki’n akimile e fer sirkilasyon delo difisil.\n“Larivyer ek lanmar i trenn bokou keksoz e tousala i ede pour fer bann blokaz,” Msye Mendez i dir.\nMe i osi fer resorti ki sa bann sediman ki’n akimile pandan plizyer lannen i osi tre fertil ki fer bokou pye dibwa ek lalyann anvaisan in pouse e pe blok sirkilasyon delo ki ede fer linondasyon ler gro lapli i tonbe.\nMsye Mendez i dir ki sa travay pour deblok sa lanmar ava redwir linondasyon e bann fermye ava ganny pli byen proteze kont gro lapli ki ava an retour protez e ogmant prodiksyon dan peryod gro lapli.\nVi ki sa bann later ki pe tire dan lanmar i fertile e organic, Msye Mendez i dir zot pe distribye avek fermye pour servi.\nMsye Mendez i dir travay fouy lanmar pou osi fer North East Point kot laba osi linondasyon i kouver semen e fer lerozyon lakot letan gro lapli i tonbe.


Danyel i profetiz konsernan Rwayonm Bondye ler i Babilonn | Mesaz Labib\nEn profet ki an egzil i ganny vizyon lo lavenir\nDanyel i profetiz lo Rwayonm Bondye ek larive Mesi. Babilonn i tonbe\nDANYEL, en zenn ki ti annan en lentegrite vreman remarkab, ti ganny anmennen an egzil Babilonn avan ki Zerizalenm ti ganny detrir. Ansanm avek lezot Zwif ki ti ganny anmennen an egzil apre defet rwayonm Zida, zot ti ganny serten liberte avek sa bann dimoun ki ti’n kaptir zot. Diran sa plizyer lannen son lavi ki i ti reste Babilonn, Danyel ti ganny bokou benediksyon avek Bondye. I ti menm sap lanmor dan en trou lyon e ganny bann vizyon ki ti permet li vwar sa ki ti pou arive alavenir. Bann profesi pli enportan Danyel ti konsantre lo Mesi ek Son renny.\nDanyel i aprann kan Mesi pou arive. Danyel ti ganny dir kan ki pep Bondye ti pou kapab ekspekte “Mesi sa Lider”: 69 semenn lannen, apre ki lord pour rebatir e rekonstrir miray Zerizalenm i ganny donnen. Dan en semenn normal i annan set zour; en semenn lannen i fer set lannen. Sa lord ti ganny donnen en bon pe letan apre lanmor Danyel, sa ti an 455 A.N.L. Si ou konmans avek sa lannen, 69 “semenn” ki ti al pour 483 lannen ti termin lannen 29 N.L. Dan lot parti sa pti liv nou pou vwar ki ti arive sa lannen. Danyel ti osi vwar davans ki Mesi ti pou ganny met a mor konman en ranson pour pardonn pese.—Danyel 9:24-26.\nMesi pou vin Lerwa dan lesyel. Dan en vizyon ekstraordiner lo lesyel li menm, Danyel ti vwar Mesi ki ganny refer avek konman “en dimoun ki parey garson zonm,” pe aprose kot tronn Zeova. Zeova ti donn li “dominasyon, dinite ek rwayonm.” Sa rwayonm ti pou dire pour touzour. Danyel ti osi aprann konsernan en detay eksitan lo Rwayonm Bondye dan lanmen Mesi, sa Lerwa ti pou partaz son renny avek lezot, en group ki ganny apele “bann sen sa Enn Tre O.”—Danyel 7:13, 14, 27.\nSa Rwayonm pou detrir bann gouvernman sa lemonn. Bondye ti donn Danyel sa abilite pour enterpret en rev ki ti pe trouble Neboukadnetsar, lerwa Babilonn. Sa lerwa ti’n vwar en gran stati ki son latet ti ganny fer avek lor, pwatrin ek lebra avek larzan, vant ek kwis avek kwiv, lazanm an feray e lipye ti ganny fer avek feray melanze avek larzil. En ros ti detase avek en montanny, tap kot sa lipye frazil e kraz sa stati anpoud. Danyel ti eksplike ki bann parti sa stati ti reprezant bann pouvwar mondyal, enn apre lot, ki ti konmans avek Babilonn konman sa latet annor. Danyel ti osi vwar davans ki ver lafen dominasyon bann pouvwar dan sa move lemonn, Rwayonm Bondye ti pou azir. I ti pou detrir tou bann gouvernman sa lemonn. Apre sa i pou dirize pour touzour.—Danyel sapit 2.\nDanyel ti viv pour vwar Babilonn tonbe menm si i ti’n vye. Lerwa Siris ti detrir sa lavil zis parey bann profet ti’n predir. Pa tro lontan apre, bann Zwif ki ti an egzil ti finalman ganny libere e retourn dan zot pei natal ki ti’n reste abandonnen apre ki sa 70 an ki ti’n ganny predir ti’n konplete. Anba gidans bann gouverner, pret ek profet fidel, bann Zwif ti finalman rebatir Zerizalenm ek tanp Zeova. Me ki ti pou arive apre lafen sa 483-z-an?\n—Baze lo liv Danyel.\nKi Danyel ti aprann lo Mesi ek Rwayonm Bondye?\nKi lefe Rwayonm Bondye pou annan lo bann gouvernman sa lemonn?


Taks Valer Azoute (Vat)-Konstriksyon lakaz rezidansyel e lakaz lwe\nI annan par kont serten komodite ek servis lo ki Vat pa aplikab. Sa bann komodite i ganny, sa ki nou dir, egzanpte anba lalwa Vat. Okenn biznes, menm bann ki’n anrezistre pour Vat, napa drwa sarz Vat lo sa bann prodwi ek servis ki’n ganny egzanpte.\nDan nou lartik ozordi, nou pou konn plis lo enn sa bann servis ki napa Vat lo la. Sa se konstriksyon lakaz rezidansyel ek lakaz lwe.\nEski Taks Valer Azoute (Vat) i aplikab lo konstriksyon lakaz rezidansyel?\nNon, napa Vat lo konstriksyon lakaz rezidansyel e sa i konpri lakaz prive, apartman e menm ‘condominium’. Savedir, personn pa kapab sarz Vat lo okenn servis konstriksyon rezidansyel, menm si in ganny konstrir pour ganny lwe.\nEski Taks Valer Azoute (Vat) i aplikab lo materyo pour konstriksyon lakaz rezidansyel?\nWi, Vat i aplikab lo tou materyo konstriksyon, enkli materyo pour konstriksyon lakaz rezidansyel. Vat i aplikab a en to 15% lo tou materyo konstriksyon (ki swa enporte oubyen bann ki ganny fabrike lokalman).\nPar kont si en biznes pa’n anrezistre pour Vat i pa kapab sarz Vat lo okenn son lavant, ki enkli materyo konstriksyon. Selman biznes ki’n anrezistre pour Vat ki annan drwa sarz son kliyan Vat.\nOparavan, avan ki Vat ti vin operasyonnel, materyo konstriksyon ki ti ganny prodwi lokalman, tel ki lapousyer ros, makadanm ek lapentir, ti atir 12% GST. Ozordi anba lalwa Vat i annan 15% Vat lo sa bann menm materyo konstriksyon, parey lo tou lezot prodwi ek servis.\nEski Taks Valer Azoute (Vat) i aplikab lo lakaz rezidansyel ki ganny lwe?\nNon, Vat pa aplikab lo lakaz, apartman oubyen ‘condominium’ ki ganny lwe. Oparavan ti annan GST lo lwaye rezidansyel. Me menm si Vat in ranplas GST, napa Vat lo lwaye rezidansyel.\nPar kont propriyeter sa bann lwaye i bezwen pey 15% anba lalwa taks biznes (Business Tax Act) lo reveni ki zot kolekte tou le mwan e remet avek Reveni Komisyon Sesel (SRC) parey letan zot ti pe pey 15% GST oparavan.\nPour plis lenformasyon\nAkt Taks Valer Azoute 2010 i osi lo sitweb Reveni Komisyon Sesel lo ladres www.src.gov.sc


Biografi: Melita Jaracz | Letid\nLIR AN Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikuyu Kinyarwanda Kirghiz Kiribati Kirundi Korean Kreol Seselwa Latvian Lithuanian Luganda Luo Macedonian Malagasy Malay Malayalam Marathi Mauritian Creole Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Shona Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nZeova in beni mwan avek en pli bon lavi\nRakonte par Melita Jaracz\nMON ti ne dan en pti lavil ki apel Wakaw, Saskatchewan, Kanada an 1927. Manman ek Papa ti annan set zanfan, kat garson ek trwa fiy, alor depi byen zenn mon’n abitye annan dimoun otour mwan.\nNou fanmir ti santi lefe sa kriz ekonomik, Great Depression, dan bann lannen 1930. Nou ti mizer me nou pa ti mank manze. Nou ti annan detrwa poul ek en bef, alor nou ti toultan annan dizef, dile, lakrenm, fromaz ek diber. Parey ou kapab mazinen, nou tou nou ti annan louvraz pour fer lo nou laferm.\nMon annan bann zoli souvenir sa letan, par egzanp mon ankor mazin loder bann ponm dou dan lakaz. Souvan ler Papa ti al anvil lotonm pour vann bann prodwir laferm, i ti retourn avek en bwat ponm ki ti’n fek ganny kase lo pye. Nou ti byen kontan pour ganny en bon pti ponm sak zour!\nNOU FANMIR I APRANN LAVERITE\nMon ti annan si-z-an ler mon paran ti tann laverite. Zot premye garson, Johnny, ti’n mor pa bokou letan apre son nesans. Mon paran ki ti dan dezespwar ti demann pret, “Kote Johnny i ete?” Sa pret ti dir ki zot pti baba pa ti’n batize, alor i pa ti dan lesyel. O kontrer i ti dan Lelenm. Sa pret ti osi dir ki si mon paran i pey li, i ti pou priye pour ki Johnny i sorti dan Lelenm e al dan lesyel. Ki mannyer ou ti pou’n santi? Manman ek Papa ti telman dezapwente ki zot pa ti zanmen koz avek sa pret ankor. Me zot ti ankor pe demann zot lekor ki ti’n arive avek Johnny.\nEn zour, Manman ti ganny en pti liv ki annan pour tit Where Are the Dead? pibliye par bann Temwen Zeova. Deswit i ti lir sa liv. Ler Papa ti retourn dan lakour, i ti dir li: “Mon konnen kote Johnny i ete! La i pe dormi, me en zour i pou leve.” Sa zour swar mon papa ti lir sa pti liv antye. Manman ek Papa ti ganny soulaze pour aprann ki Labib i dir ki bann mor pe dormi e ki zot pou resisite a lavenir.—Ekle. 9:5, 10; Akt 24:15.\nSa ki zot ti’n trouve ti sanz nou lavi pour le meyer, nou ti ganny soulazman ek lazwa. Zot ti konmans etidye Labib avek bann Temwen Zeova e nou ti asiste renyon dan en pti kongregasyon Wakaw, kot laplipar dimoun ti sorti Likrenn. I pa ti pran bokou letan pour Manman ek Papa konmans prese.\nPa bokou letan apre sa nou ti al reste British Columbia e nou ti ganny byen akeyir dan en kongregasyon. Mon ankor rapel sa bann bon moman kot nou fanmir ti prepar Latour Veyer pour renyon ki ti ganny fer dan Dimans. Nou tou nou ti pe devlop en vre lanmour pour Zeova ek laverite dan Labib. Mon ti kapab vwar ki nou ti pe viv en pli bon lavi e ki Zeova ti pe beni nou.\nMon krwar ki nou tou nou kapab konpran ki i pa ti fasil pour nou konman zanfan koz avek lezot lo nou krwayans. Me en keksoz ki ti vreman ed mwan, se ki souvan mon pti ser Eva ek mwan ti prepar prezantasyon predikasyon pour sak mwan e fer demonstrasyon dan Renyon Servis. I ti en bon fason pour nou aprann ki mannyer pour koz avek lezot lo Labib menm si nou ti timid. Mon vreman rekonesan pour lafason ki nou ti ganny formen pour prese!\nNou ti byen kontan ki bann serviter a plen tan ti reste avek nou ler nou ti zenn. Par egzanp, ler nou sirveyan rezyonal, Jack Nathan, ti vizit nou kongregasyon i ti reste kot nou. * Nou ti kontan ekout tou son bann zistwar e ler i ti felisit nou sa ti fer nou anvi reste fidel avek Zeova.\nMon rapel ki mon ti dir dan mwan menm, “Ler mon pou gran mon anvi parey Frer Nathan.” Sa letan mon pa ti realize ki son legzanp ti pe ede prepar mwan pour fer en karyer dan servis a plen tan. Ler mon ti annan 15 an mon ti determinen pour servi Zeova. Mwan ek Eva ti batize an 1942.\nMON LAFWA I GANNY TESTE\nPandan Dezyenm Lager Mondyal en kantite dimoun ti vin patriyotik e en ansenyan lekol, Mis Scott, ti pous mon de ser ek frer lekol. Akoz? Parski zot ti’n refize salye paviyon. Apre i ti kontakte mon mis lekol e dir li pous mwan osi. Me mon mis ti dir, “Nou viv dan en pei kot dimoun i ganny drwa pour dir sa ki zot anvi, annan zot prop krwayans e pour pa partisip dan bann seremoni patriyotik.” Menm si mon mis ti ganny en ta presyon avek Mis Scott i ti dir avek en lavwa ferm, “Sa i mon desizyon.”\nMis Scott ti reponn: “Non, i pa ou desizyon. Si ou pa pous Melita mon pou raport ou.” Mon mis ti eksplik mon paran ki si i ti anvi gard son travay, i ti napa swa me ki pour pous mwan, menm si i ti krwar ki i mal pour fer sa. Toutfwa, nou ti ganny bann liv ki nou kapab etidye dan lakour. Pa bokou letan apre, nou ti al reste en lot landrwa ki ti 32 kilomet avek kot nou ti pe reste e nou ti ganny aksepte dan en lot lekol.\nPandan bann letan lager nou bann piblikasyon ti ganny enterdi, me nou ti pres portanport avek Labib. Sa ti fer ki nou ti aprann servi byen Labib pour partaz sa bon nouvel Rwayonm. An retour, nou ti progrese spirityelman e santi sipor Zeova.\nKONMANS SERVIS A PLEN TAN\nMon ti fer byen seve e mon ti menm ganny detrwa pri pour sa\nDek ki Eva ek mwan ti fini lekol, nou ti pran servis pionye. Mon ti ganny en plas travay dan en laboutik. Pli tar, mon ti fer en kour sis mwan pour aprann fer seve, en keksoz ki mon ti kontan fer dan lakour. Mon ti ganny en plas travay dan en salon kot mon ti travay de fwa par semenn e de fwa par mwan mon ti montre lezot ki mannyer pour fer seve. Sa ti fer mwan ganny en pti larzan pour siport mon servis a plen tan.\nAn 1955, mon ti anvi asiste sa lasanble “Triumphant Kingdom” ki ti pe ganny fer Lavil New York, Leta-z-ni e osi Nuremberg, Lalmanny. Me avan mon ti al New York mon ti zwenn Frer Nathan Knorr sorti kot biro prensipal. I ti pe asiste en lasanble Vancouver, Kanada, ansanm avek son madanm. Pandan zot vizit mon ti ganny demande pour fer seve Ser Knorr. Frer Knorr ti byen kontan seve son madanm e i ti anvi zwenn mwan. Dan pe koze, mon ti dir li ki mon ti pe plàn al New York avan ki mon al Lalmanny. I ti envit mwan pour travay nef zour dan Betel Brooklyn.\nSa vwayaz ti sanz mon lavi. Mon ti zwenn en zenn frer New York, ki apel Theodore (Ted) Jaracz. Pa bokou letan apre ki nou ti’n zwenn, mon ti soke ler i ti demann mwan, “Eski ou en pionye?” Mon ti reponn, “Non.” Me mon zanmi LaVonne ti tann nou konversasyon e i ti antre ladan e dir, “Wi, i en pionye li.” Ted ti konfize alor i ti demande, “Be, la lekel ki mon pou krwar, ou oubyen li?” Mon ti eksplik li ki mon ti pe fer pionye avan e ki mon ti pou rekonmanse dek ki mon retournen apre ki mon ti’n asiste bann lasanble.\nSA MSYE SPIRITYEL KI MON’N MARYE AVEK\nTed ti ne an 1925 Kentucky, Leta-z-ini e i ti batize a laz 15 an. Menm si i ti napa okenn manm dan son fanmir ki ti vin dan laverite, de-z-an pli tar i ti vin en pionye ordiner. Sa ti konmansman son karyer dan servis a plen tan ki ti dire pour preski 67 an.\nAn Zilyet 1946, a laz 20 an, Ted ti ganny son labours dan setyenm laklas Lekol Gilead. Apre sa, i ti servi konman en sirveyan Cleveland, Ohio. Apepre kat an pli tar, i ti ganny anvoye pour servi konman serviter biro brans, Lostrali.\nTed ti vin sa lasanble Nuremberg, Lalmanny e nou ti pas en pe letan ansanm. Nou ti konmans kontan kanmarad. Mon ti kontan ki son lobzektif ti pour servi Zeova avek tou son leker. I ti donn tou pour tou dan son servis, serye konsernan bann keksoz spirityel me amikal e zantiy. Mon ti santi ki i ti met lentere lezot avan sa ki pour li. Apre sa lasanble, Ted ti retourn Lostrali e mon ti retourn Vancouver, me nou ti ekrir kanmarad souvan.\nApre ki Ted ti’n pas senk an Lostrali, i ti retourn Leta-z-ini e fer pionye Vancouver. Mon ti kontan pour vwar ki mon fanmir ti byen kontan li. Mon gran frer Michael ti vey byen bann zenn frer ki ti pe montre en lentere dan mwan. Par kont, deswit Michael ti dakor avek Ted. I ti dir: “Melita, [Ted] i en bon dimoun. Ou devret tret li byen e fer atansyon ki ou pa perdi li.”\nApre ki nou ti’n marye an 1956, nou ti pas plizyer lannen zwaye dan servis a plen tan ansanm\nMon osi mon ti byen dakor avek Ted. Nou ti marye le 10 Desanm 1956. Nou ti fer pionye ansanm Vancouver, pli tar Kaliforni e apre nou ti ganny anvoye konman sirveyan Missouri ek Arkansas. Pour apepre 18 an, nou ti sanz landrwa reste sak semenn anmezir ki nou ti fer sa travay dan en gran parti Leta-z-ini. Nou ti ganny bann zoli leksperyans dan predikasyon e osi pas bann bon moman avek bann frer ek ser. Menm si i pa ti fasil pour sanz landrwa reste tou le semenn, nou ti kontan sa travay sirveyan rezyonal.\nEn keksoz ki mon ti respekte avek Ted se ki i pa ti zanmen pran son relasyon avek Zeova konman nanryen ditou. I ti kontan son servis sakre ki i ti pe donn sa pli gran Personnaz dan liniver. Nou ti kontan lir e etidye Labib ansanm. Aswar avan nou al dormi, nou ti azenou dan bor lili e i ti priy pour nou. Apre sa sakenn ti fer son prop lapriyer. Toultan mon ti konnen ler en keksoz serye ti pe fatig lespri Ted. I ti sorti lo lili, azenou ankor e i ti priye trankil pour en bon pe letan. Mon ti vreman apresye ki i ti anvi priy Zeova lo bann keksoz serye e osi bann pti keksoz.\nDetrwa lannen apre ki nou ti’n marye, Ted ti eksplik mwan ki i ti pou konmans pran lanblenm Memoryal. I ti dir: “Monn priy bokou lo la pour asire ki mon pe fer sa ki Zeova i anvi mon fer.” I pa ti sirprann mwan ki i ti’n ganny swazir avek lespri sen pour al dan lesyel. Mon ti vwar li konman en privilez pour siport enn parmi bann frer Kris.—Mat. 25:35-40.\nEN NOUVO PLIVILEZ DAN SERVIS SAKRE\nAn 1974, nou ti sirprann ki Ted ti ganny envite pour vin en manm Konsey Direkter Temwen Zeova. Pli tar, nou ti ganny demande pour vin servi dan Betel Brooklyn. Anmezir ki Ted ti desarz son bann responsabilite lo Konsey Direkter, mon ti travay dan en salon oubyen netway bann lasanm.\nParmi bann responsabilite ki Ted ti annan i ti bezwen vizit plizyer biro brans. I ti enterese pour konn lo sa travay predikasyon dan bann pei kot nou travay ti enterdi. Par egzanp, bann pei Les Lerop ki ti anba kontrol Linyon Sovyetik. En fwa lo enn nou vakans, ki nou ti byen bezwen ale, Laswed, Ted ti dir: “Melita, travay predikasyon i enterdi Polonny e mon ti pou kontan ed bann frer laba.” Alor nou ti rod viza e al Polonny. Ted ti zwenn avek serten frer responsab e zot ti al marse pli lwen pour en bon pe letan pour ki personn pa tann zot konversasyon. Pour kat zour bann frer ti fer bann renyon entans, me mon ti kontan pour vwar ki Ted ti byen kontan pour ed son fanmir spirityel.\nEn lot fwa ki nou ti vizit Polonny ti an Novanm 1977. Frer Frederick Franz, Daniel Sydlik, ek Ted ti fer zot premye vizit ofisyel par bann manm Konsey Direkter. Nou travay ti ankor anba restriksyon, me sa trwa manm Konsey Direkter ti kapab koz avek bann sirveyan, pionye e bann ki ti Temwen pour bokou letan dan diferan lavil.\nTed ek lezot kot Minister Lazistis, Mosko apre ki nou travay ti ganny rekonnet ofisyelman\nSon lannen answit, kan Milton Henschel ek Ted ti vizit Polonny, zot ti zwenn avek bann zofisye ki ti pe konmans aksepte nou ek nou bann aktivite. An 1982 gouvernman Polonny ti permet nou bann frer ek ser fer bann lasanble en zour. Son lannen answit, bann pli gran lasanble ti ganny fer e laplipar ti ganny fer dan bann lasal ki zot ti lwe. Menm si nou travay ti ankor enterdi an 1985, nou ti ganny permisyon pour fer kat lasanble dan bann gran stad. Apre sa, an Me 1989, ler bann pli gran lasanble ti pe ganny organize, Temwen Zeova ti ganny rekonnet ofisyelman par gouvernman Polonny. Sa ti donn Ted en gran lazwa.\nLasanble distrik Polonny\nFER FAS AVEK PROBLENM LASANTE\nAn 2007 nou ti pe al dedikasyon biro brans Sid Afrik. Ler nou ti Langleter, tansyon Ted ti monte e en dokter ti dir li pa vwayaze pour le moman. Apre ki Ted ti refer, nou ti retourn Leta-z-ini. Me detrwa semenn pli tar, i ti ganny en latak laservel ki ti paraliz li kote drwat.\nI ti pran bokou letan avan ler Ted ti rekipere e o konmansman i pa ti kapab al travay dan lofis. Me nou ti kontan ki i ti ankor kapab koze. Menm si i pa ti kapab fer bokou, i ti esey gard son routin, menm partisip dan renyon ki Konsey Direkter i fer tou le semenn par telefonn dan salon.\nTed ti vreman kontan bann bon terapi ki i ti gannyen kot Betel. Dousman dousman i ti kapab debourye. I ti kapab desarz serten son bann responsabilite teokratik e i ti touzour dan lazwa.\nTrwa-z-an pli tar, i ti ganny en dezyenm latak laservel e i ti kit nou Merkredi le 9 Zen 2010. Menm si mon ti konnen ki en zour Ted ti pou termin son lavi lo later, mon pa kapab dekrir kantite i ti fermal pour mwan perdi li e ki kantite mon mank li. Kantmenm sa, toulezour mon remersi Zeova pour sa ki mon ti kapab fer pour ed Ted. Nou ti byen pas sa plis ki 53 an dan servis a plen tan ansanm. Mon remersi Zeova pour lafason ki Ted in ed mwan pour vin pli pros avek mon Papa dan lesyel. Aprezan, mon napa okenn dout ki son nouvo responsabilite i donn li gran lazwa ek satisfaksyon.\nFER FAS AVEK NOUVO DEFI DAN LAVI\nI ti en plezir pour travay e form lezot kot salon fer seve Betel\nApre tou sa bann lannen zwaye avek mon msye, i pa’n fasil pour mwan adapte avek bann defi ozordi mon tousel. Nou de Ted nou ti kontan zwenn bann viziter dan Betel e kot Lasal Rwayonm. La ki Ted nepli la e ki mon nepli for parey avan, mon nepli kapab asosye bokou avek lezot. Kantmenm sa, mon ankor kontan pour avek mon bann frer ek ser kot Betel e dan kongregasyon. Progranm Betel pa fasil pour swiv, me i en lazwa pour mwan kapab servi Bondye dan sa fason. Mon lanmour pour predikasyon pa’n diminyen. Menm si mon fatig vitman e mon pa kapab debout lontan, mon kontan fer temwannyaz lo semen e fer bann letid Labib.\nLer mon vwar tou sa bann move keksoz ki pe arive dan sa lemonn, mon kontan ki mon’n dan servis Zeova avek en bon msye! Zeova in beni mwan avek en pli bon lavi.—Prov. 10:22.\n^ par. 13 Biografi Jack Nathan ti ganny pibliye dan Latour Veyer le 1 Septanm 1990 paz 10-14 an Angle.


Lasanbe i retir sispansyon, aprouv bidze MHILT, Lotorite Plan, lezot antite - Seychelles Nation\nLasanbe i retir sispansyon, aprouv bidze MHILT, Lotorite Plan, lezot antite | 22 November 2019\nApre ki Merkredi apremidi i ti’n sispann son vot lo bidze pour Minister Labita, Later, Lenfrastriktir ek Transpor lo Later (MHILT) a en sonm 185.103 milyon roupi, yer pandan lazournen bann manm Lasanble in aprouv sa bidze apre ki Minis ek bann teknisyen sa minister in zwenn bann manm e donn zot leksplikasyon pli detaye lo fason sistenm pwen pour alokasyon later ek lakaz (size kontansyon dan deba oparavan) i marse e zot in reisi ariv lo en konpromi lo sa size.\nDirizan lopozisyon, ki osi responsab Komite Finans ek Kont Piblik dan Lasanble, ti eksplike avan bann manm ti vote ki le de parti in tonb dakor lo serten pwen konm swivan:\n- Bann MNA ek DA i bezwen tonb dakor lo lalis preliminer bann dimoun ki kalifye pour ganny en lakaz ki ganny anvoye kot minister\n- Apre ki minister in fer en revi baze lo lezot fakter, i reanvoy sa lalis kot bann MNA avek DA ki bezwen tonb dakor lo lalis final avan ki i ariv kot komite alokasyon\n- DA pou nepli en manm komite alokasyon kot minister\n- Okenn lenformasyon adisyonnel ki kapab afekte priyorite okenn aplikan, i devret ganny enkorpore dan sistenm pwen pour nouvo kalkil lo pwen. Komite pa kapab zis sanz alokasyon san ki sa bann pwen i ganny revize lo menm baz syantifik ki pe ganny aplike pour tou dimoun\n- DA avek MNA i bezwen sinyen e aprouv sa lalis final avan ki alokasyon i ganny fer.\nMsye Ramkalawan i dir ki i osi enportan pour met lanfaz lo lefe ki i pa responsabilite ni DA, ni MNA, ni minister, pour enform dimoun konman zanmi oubyen konnesans lo bann desizyon final ki’n pran. Me pour asir standar dan sa prosesis, tou bann aplikan pou ganny enformen atraver en let ki zot pou gannyen sorti kot minister konsernen apre ki sa prosesis in konplete.\nLo son kote reprezantan parti minoriter, Sebastien Pillay, ti fer resorti ki se sa sistenm pwen ki anmenn bann aplikan lo sa lalis final ki tou dimoun i gete. I ti remersye PS pour Labita, Msye Denis Barbe, pour leksplikasyon detaye ki’n anmenn plis klarite pour zot bann manm ki fer ki aprezan toulede parti a kapab bouz devan lo sa size.\nMinis Pamela Charlette lo son kote i dir bokou travay entern in ganny fer pour anmenn transparans dan sa sistenm e bann diferan pwen ki lede parti in tonb dakor lola pou fer sa sistenm pli transparan e letan minister i ava al anver piblik pour eksplik zot, zot ava konpran akoz zot pa’n ganny en lakaz a sa moman e ki bann MNA zot osi zot ava pli byen kapab eksplik zot bann dimoun pour ki rezon.\n“Sa i ava fer ki nou tou nou ava pe donn menm mesaz me nou rekonnet ki nou annan bokou defi me nou pe fer nou mye pour annan en sistenm ki pli transparan e lo en pli o standar posib,” Minis Charlette in dir.\nOsi yer apre en demi zournen deba Lasanble in osi aprouv bidze pour Lotorite Plan a en sonm 19.772 milyon roupi. Sete touzour Minis Charlette, sef egzekitif sa lotorite, Msye Joseph François ek lezot zofisye ki ti vin defann sa bidze.\nBann manm ti annan bokou kestyon pour bann responsab sa lotorite e sa ti konsern amelyorasyon dan son lefikasite. Bann diferan desizyon ki i pran pour donn permisyon pour konstrir, mank sipervizyon e vizit ki bann zofisye i fer lo sit bann proze, parmi lezot ankor.\nLo son kote Msye François in eksplik bann zefor ek linisyativ ki sa lotrite pe fer pour kontinyen amelyor son lefikasite e redwir letan ki zot pran pour travay lo bann laplikasyon e ogmant zot sirveyans ek vizit lo bann sit proze parmi plizyer pwen.\nTar yer apremidi Minis Charlette ansanm avek Komisyonner Transpor lo Semen, Msye Wilson Denis, ti vin defann bidze sa komisyon en sonm 13.409 milyon ki Lasanble ti aprouve apre deba e kestyon ki ti deroul pandan en apremidi antye.\nLasanble i repran son bann diskisyon ozordi bomaten.


Minis Fonseka, zofisye SFRSA i reponn kestyon lo dife Le Chantier Mall -Seychelles Nation\nMinis Fonseka, zofisye SFRSA i reponn kestyon lo dife Le Chantier Mall |28 October 2021\nMinis pour Zafer Entern Errol Fonseka in dir dan Lasanble yer bomaten ki vi logmantasyon enkyetan dan bann ka dife dan pei i neseser ki tou bann partener e responsab konsernen i bezwen pran zot responsabilite e vin pli serye ki oparavan e ranforsi bann mezir prekosyon pour sekiriz bann batiman ek propriyete.\nMinis Fonseka ti dir sa letan i ti pe reponn en kestyon irzan lo dife resan dan Le Chantier Mall poze par manm parti minoriter Wallace Cosgrow.\nMinis Fonseka in fer resorti ki pandan sa lannen ziska la in annan plizyer sitiasyon dife e 21 lapel dife zis pour sa mwan tousel e apepre 254 lapel pour sa lannen ziska la.\n«I kler alors ki sa sitiasyon dife nou bezwen pran li pli serye ki oparavan e ranforsi bann mezir prekosyon pour sekiriz bann batiman ek propriyete,» Minis Fonseka in dir.\nMinis Fonseka in profite pour remersye bann zofisye Lazans Servis Tenny Dife ek Sovtaz (SFRSA) pour kapab met sa dife anba kontrol atan.\nLo son kote sef zofisye tenny dife, Msye Andre Morel, in fer resorti ki SFRSA ti deploy de fire tenders avek en bowser e anviron 50 zofisye e sa ti enkli detrwa zofisye ki’n deza kit SFRSA par pran zot retret oubyen demisyonnen enkli ansyen sef zofisye tenny dife Msye Eddy Payet.\n«Prensip tenny dife oubyen mitigasyon en lensidan dife i ki ou deploy resours neseser e ou azout lola letan i neseser. Sa dife ti ganny met anba kontrol dan 25 a 30 minit e dife pa’n propaze pour afekte lezot konpartman dan sa batiman alors ti napa okenn nesesite pour azout lezot resours a sa moman.\nAn sa ki konsern bann difikilte ki SFRSA ti rankontre pour kapab met sa dife anba kontrol, Msye Morel in dir ki sa lazans pa’n rankontre okenn difikilte me si sa batiman ti annan tou bann fasilite ki SFRSA ti rekonmande dan son fason konstriksyon, sa ti pou’n fasilit travay sa lazans.\nSa i bann fasilite parey en ‘riser’ ki ti pou ede redwir longer rakor ki bann zofisye ti pe sevi pour anmenn dan sa batiman.\nMsye Morel ti eksplike ki en ‘riser’ i en kalite tiyo ki nou rekonmande i ganny enstale dan bann batiman e i annan de kalite ‘riser’. En ‘wet riser’ ki li i ganny mete pour fer ki dan sak konpartiman en batiman i annan en outlet avek bann rakor anplas pour ki letan i annan en lensidan vitman bann zofisye tenny dife zot pa bezwen trenn rakor me mont direk kot dife i ete e konmans konbat li. I osi annan ‘dry riser’ ki li bann zofisye tenny dife i bezwen konekte delo ek sa tiyo pour mont anler.\nDan en kestyon siplemanter Onorab Cosgrow ti anvi konnen akoz bann zofisye tenny dife pa ti servi sa kanmiyon avek sa gran leskalye ki sa lazans ti’n aste pa tro lontan pase zisteman pour konbat dife dan bann batiman plizyer letaz.\nI ti osi fer resorti ki sa batiman ti anba en kantite renovasyon e si pandan sa letan SFRSA ti’n fer bann rekonmandasyon e bann swivi baze lo sa bann rekonmandasyon pour evit bann sitiasyon difisil pour zofisye tenny dife.\nAn sa ki konsern bann rekonmandasyon, depite sef zofisye tenny dife Msye Regis Bethew ti eksplike ki tou bann batiman ki ganny konstrir i bezwen swiv serten prosedir ‘occupancy’ lo ki tou bann parti konsernen i apre donn zot komanter e rekonmandasyon avan ki Lotorite Plan i donn ‘occupancy’.\n“Pour sa batiman firebrigade ti siport ‘occupancy’ pour ground, first and second floor e pour bann lezot floor pli o nou pa’n zanmen siport ‘occupancy’ akoz ti annan bann keksoz ki nou ti’n rekonmande e ki pa ti ankor fini mete sa i fer ki nou pa pou kapab konnen egzakteman akoz ki sa bann dimoun in ganny lotorizasyon pour servi sa batiman par lao dezyenm floor ki nou ti siporte pour servi,” Msye Bethew ti fer resorti.\nLo son kote Msye Jones Madeleine, zofisye relasyon piblik, ki osi responsab pour lenvestigasyon ek prevansyon kot SFRSA, ti eksplike ki sa kanmiyon avek sa gran leskalye ki zot ti gannyen an 2019 ti’n ler pour fer servis lola an Septanm sa lannen e ki depi an Me lannen pase zot ti’n konmans prosedir me malerezman servicing pa’n fer akoz sitiasyon Covid-19 pa’n permet ki bann teknisyen sorti Langleter i kapab vini. Me la konman Langleter in reouver, sa bann teknisyen sorti kot sa lakonpannyen pe vini le 7 Novanm pour vin fer sa bann servis neseser lo sa masin.\nMinis Fonseka ti konfirm sa bann lenformasyon e i dir i satisfe ki vre zot in fer zot mye lo sa size.\nAntretan konsernan rapor ki bann dimoun lo lezot letaz pli ba sa batiman ti pe kontinyen travay e ti napa okenn lide ki ti annan en dife dan sa batiman sa ti lev kestyon si tou bann lekipman kont dife ti annord. Minis Fonseka ti eksplike ki bann tel responsabilite i i lo propriyeter sa batiman e i osi dan zot lentere pour mentenir sa landrwa.\nLezot konsern ti lo lefe ki bann zofisye tenny dife i toultan servi delo e si sa i vedir zot napa fasilite pour servi fòm. Lo sa pwen Msye Bethew ti eksplike ki letan zot get sitiasyon zot ti konstate ki bann keksoz ki ti pe brile ti kapab tenny avek delo. I dir menm si zot annan fòm, i annan son moman spesifik pour servi li e zot ti pou’n fer li si zot ti vwar li neseser.


Trwazyenm mwan saler e plis benefis pour Seselwa\nI anan bokou espektasyon lo size 13enm mwan saler, e 2016, i pour dezyenm lannen konsekitiv ki travayer Gouvernman i pey 13 enm mwan saler. Gouvernman i ankor fermeman kwar ki travayer Gouvernman osi byen ki sekter prive i osi merit en trwazyenm mwan saler.\nAlors Minister Lanplwa, Devlopman Antreprenarya e Inovasyon Biznes ansanm avek Minister Finans, Komers ek Plannifikasyon Ekonomik pe finaliz lamannman neseser pour fer sir ki travayer dan sekter prive i osi benefisye avek en 13enm mwan saler, akoz sa ti laspirasyon e lespektasyon konsiltasyon ek manm piblik. I anan serten pti biznes parey "Child Mindding"ki pa pou pey sa 13enm saler, me par kont en pti biznes ki anploy trwa travayer ki ganny klasifye konman en SMEs I kapab pey 50 poursan 13enm mwan saler.\nSa lamannman i bezwen ganny pase avan le 31 Desanm 2016 pour ki travayer i ganny peye zot 13enm mwan lapey pour sa lannen – e sa i devret pa pli tar ki le 31 Mars 2017.\nLo lezot benefis lanplwa, Minister Lanplwa, Devlopman Antreprenarya e Inovasyon Biznes pou met an plas en sistenm ‘Unemployment Relief Scheme’, ki pou liye avek sistenm proteksyon sosyal. Sa I en mezir pou protez byennet nou bann zenn e ankouraz zot pou travay.\nDan son ladres, Minis Larose inn koz osi lo bann aksyon ki pou ede redwir kou lavi e an retour la povrete dan pei, parey rediksyon dan kou telekominkasyon, lernerzi ek delo. Minis Larose inn dir ki an se moman nou an diskisyon avek bann konpanyen telekominikasyon, pou zot redwir kou.zot bann servis ki zot ofer bann kliyan. E lo sa size, inn osi fer remarke ki gouvernman i pare pou akey lezot lakompanyen dan sa domenn avek bi anmenn plis konpetisyon e redwir kou lavi. Diskisyon i deza an kour avek bann partener pou obtenir en lot rezo kab soumaren pou siport sa enn aktyel.\nPUC osi pe ganny demande pou rekonsider son tarif pour bann lakour, pti biznes\nNegosiasyon avek bann lakonpannyen lasirans I an mars pour ki zot osi fer zot kontribisyon anver sa legzersis redwir kou lavi. Pou annan en rediksyon lo kou lasirans lo bann lakour ki sak fanmiy individyel a fer en lekonomi lo zot lasirans annyel. Bann konpannyen i a osi kapab benefisye avek bann nouvo kliyan e ki a fer ki zot kou loperasyon a osi redwir. Gouvernman I ankouraz bann lakonpannyen lasirans pou osi revwar bann lezot prodwi lasirans avek minimonm risk.


Thursday, 15 July 2021\tCommunique\n3 zenn garson dan zot 20 tenn lannen in raporte ganny bate.\nLapolis in konfirmen ki I annan en rapor kin ganny fer Kordgard Santral tar dan lannwit yer par 3 Zenn garson dan zot 20 tenn lannen kin dir 3 zonm ki dapre zot I zofisye militer ti aret zot Lari Hangard ver 8er diswar, fouy lo zot, fouy dan zot transpor e menm bat zot.\nParey prosedir normal I demande, lapolis pe esper statement sa 3 konplenan pou anrezistre zot ka e fer lanket dan sa lensidan.\nSispe dan ka leksploziv reste lo rimann.\nLapolis in raporte ki sa zonm 44 an ki reste Maldive avek sa kot 50 sorti Glacis ki ti ganny arete La Misere le 28 Zen koman sispe pou lofans posesyon eksploziv in repas ankour ozordi kot Ziz lakour siprenm in rimann zot pou ankor 30 zour.\nSa 2 sispe pe egalman fer fas avek prosekisyon pou lofans posesyon eksploziv avek lentansyon pou met lavi an danze e koz dimal serye avek propriyete, lofans fer eksplosiv osibyen ki konplote pou komet lofans terrorism\nTou le 2 sispe pou aprezan repas devan lakour siprenm le11 Out.\nTuesday, 13 July 2021\tCommunique\nZOFISYE FCIU, ANB EK CID I ARET 6 ZONM DAN EN LOPERASYON KONZWENT.\nLapolis in raporte ki 6 zonm sispe in ganny arete e anmenn ankour ozordi kot zot in ganny rimann ziska le 23 Zilyet pou plizyer lofans tel ki konplo pou blansi larzan, konplo pou fer trafik imen, konplote pou enporte e fer trafik drog kontrole e lezot lofans anba lalwa kont trafik imen, drog kontrole e blansisaz larzan.\nParmi sa bann sispe I annan 2 ki pa dan lanplwa, 1 mekanik, 1 ki travay avek en lakonpannyen lo por ek 2 drayver taksi. Parmi sa 6 sispe i annan ki reste Ma Joie, Pointe Larue, Pointe Au Sel, Anse Aux Pins e Beau Vallon.\nTou le 6 sispe ti ganny arete swivan loperasyon konzwent ant zofisye FCIU, ANB ek CID pandan wikenn.\nLanket dan zot ka I kontinnyen.\nLapolis in egalman raporte ki in komans lanket dan ka kot kekor en pti baba kin tin fini formen in ganny ranmase dan en dusbin Beau Belle ozordi. Dapre patolozis kin al dan sa landwra sa pti baba ki en pti garson I kapab annan 9 mwan.\nSete en garson ki ti pe ranmas pet ki ti fer sa dekouvert ki lapolis ti ganny enformen lo la ver 1:12 apremidi.\nAntretan ki lanket pe fer dan sa ka, lapolis pe demann nenport endividi ki annan lenformasyon kredib lo sa lensidan pou kontakte Kordgard Beau Vallon oubyen CID.\nMonday, 12 July 2021\tCommunique\nLapolis I anrezistre en 3 yenm fatal.\nLapolis in raporte ki en garson 24 an in perdi son lavi dan swivan en aksidan arive ver 3:15 apremidi Mont Fleuri dan zanmerant Sant Kominoter ek Headquarters Minister ledikasyon.\nSa I fer 3 yenm ka fatal ki lapolis I anrezistre pou sa lannen. Dapre rapor plis ki en dimoun kin temwanny sa lensidan trazik, sa garson tin zis mont lo semen enkou angran e a sa moman en bis SPTC ki ti pe fer direksyon lavil ti tap e mont lo li. Lanket I an progre dan sa ka.\nMonday, 05 July 2021\tCommunique\nEn zonm I ganny rimann pou plizyer lofans vol lo Praslin.\nEn zonm 36 an ki reste Grand Anse Praslin in ganny anmenn ankour ozordi bomaten koman sispe dan plizyer ka vol arive tou dernyenman lo Praslin e in ganny rimann ziska le 19 Zilyet zour ki I pou repas ankour.\nSa sispe ti ganny arete sanmdi granmaten swivan en lot ka vol kot en letablisman touristik dan distrik Grand Anse.\nLapolis in egalman raporte ki en zonm 32 an ki reste Mont Buxton in ganny rimann koman sispe dan ka kot en gro sonm larzan ti ganny vole kot biro lesanz CashPlus Beau Vallon. Larestasyon sa zonm Vandredi pase I swiv lanket anmennen par zofisye CID dan sa ka raporte arive le 31 Me sa lannen apre ki sa biro lesanz ti ganny kase.\nZiz lakour siprenm in ordonnen ki sa sispe I ganny rimann ziska le 19 Zilyet, zour ki I pou repas ankour.\nKOMINIKE: 2 Zonm I ganny rimann pou lofans posesyon leksplosiv.\nLapolis in raporte ki en zonm 44 an ki reste Maldive avek en lot 50 an ki reste Glacis in ganny rimann par ziz lakour siprenm ozordi pou plizyer lofans kot parmi pli serye ladan I posesyon leksploziv avek lentansyon pou met lavi lezot dimoun an danze e osi pou koz dimal serye avek propriyete.\nSa 2 sispe ti ganny arete dan en loto lo semen La Misere lendi le 28 Zen ver 10:47 diswar. O moman zot larestasyon sa 2 sispe ti pe fer direksyon lavil.\nZot ti pas ankour pou premye fwa Merkredi kot lakour ti ordonnen ki zot reste an detansyon pou retournen ozordi kot zot pe aprezan rimann ziska le 14 Zilyet.\nAntretan lanket lapolis I kontinnyen dan sa ka.\nFriday, 25 June 2021\tCommunique\nStatement sorti kot Kommisyoner Lapolis.\nLapolis I oule konfirmen ki I annan dan son posesyon sa video ki an sirkilasyon kot en zonm Seselwa pe enplor avek serten endividi isi Sesel pou son laliberte e nou kwar ki sa video i otantik, alor nou’n komans lanket dan sa ka.\nMon oule osi konfirmen ki nou annan rapor e ka kin ganny anrezistre konsernan Seselwa ki pe ganny detenir kont zot volonte dan serten pei mwayenn Oriyan.\nNou aktyelman pe fer lanket dan 7 sa bann tel ka e parmi I annan 2 ka kin fini ganny konplete oubyen finalize. Enn parmi I deza devan lakour kot en sispe in ganny sarze pou lofans trafik imen tandis ki sa lot I kot biro Atorni zeneral pou consider prosekisyon.\nPou rezon sekirite nasyonal, sekirite manm fanmiy e sirtou sekirite sa bann endividi dan sa bann ka nou pa oule al dan detay travay ki lapolis avek lezot son bann partener pe antreprann pou le moman.\nSitiasyon ozordi I montre ki nivo biznes drog kontrole ki illegal, in arive dan nou pti pei. Lapel pour tou Seselwa se pou pa tonm dan pyez bann trafiker kot zotmenm apre vin viktim, zot zanfan, fanmir, I soufer e pei an zeneral I sibir le konsekans.\nPou konkli mon oule sepandan reasir tou Seselwa ki lotorite pou reste angaze dan son lalit kont sa fleo ki pe kontinnyen zonz sirtou nou bann zenn.\nAlors ankor enn fwa prenan kont sansibilite size ki lo nou lanmen, dan lenstans kot I annan plis lenformasyon pou devwale lo sa bann ka kominikasyon I ava ganny fer atraver medya oubyen lezot mwayen apropriye.\nMon remersi tou dimoun pou zot konprenezon.\n10 koko-d-mer kot en zonm 57 an I ganny sezi lo Pralen\nLapolis in raporte ki I pe fer lanket dan en ka kot 10 koko-d-mer in ganny sezi kot lakour en Msye 57 an Anse Kerlan.\n2 sa koko-d-mer ti ganny trouve dan lakaz tandis ki sa 8 lezot tin ganny antere anviron 25 zistans avek lakaz me touzour lo propriyete kot sa msye I reste.\nSa bann koko-d-mer ti ganny dekouver e sezi lendi le 21 Zen swivan serten lenformasyon ki lapolis tin resevwar.\nSa sispe 57 an ki tin ganny arete in ganny entervi apre ganny large antretan ki lapolis I konnyen avek son lanket.\nThursday, 24 June 2021\tCommunique\nEn konstab in ganny rimann pou akt seksyel avek en miner.\nLapolis in raporte ki en konstab sorti Mahe ki tin ganny poste kordgard La Digue in ganny anmenn ankour ozordi e in ganny rimann antreten ki lanket pou lofans labi seksyel lo en fiy anba laz I fer kont li.\nSa ka ti ganny raporte kordgard La Digue yer Mardi bomaten.\nDireksyon departman lapolis in fortman deplor sa kalite akt e konportman ki I dir I anmenn lahont pou lafors.\nKomisyonner lapolis pe egalman averti tou manm lafors ki nenport akt kriminel pa pou ganny tolere e pou ganny dil avek mannyer I merite.\nTuesday, 22 June 2021\tCommunique\nEn zenn garson I ganny sarze pou 3 diferan lofans\nEn garson 17 an ki reste Perseverance 2 in formelman ganny sarze devan lakour pou bann miner ozordi pou lofans reziste larestasyon, adomaz propriyete e osi konportman dezordonnen dan kordgard.\nLarestasyon evantyel sa akize ti vin apre ki lapolis tin resevwar lapel pou lasistans Vandredi le 18 Zen ver 6:30 diswar swivan son konportman agresiv kot lakaz.\nLetan I ti pe ganny transporte kordgard sa akize ti andomaz transpor lapolis e kontinnyen avek son konportman agresiv e dezordonnen dan stasyon.\nSa lakour in ordonnen ki sa akize 17 an I ganny large lo serten kondisyon tel ki sinny en kosyon 25,000 roupi, I bezwen raport kordgard tou le lendi, I napa drwa komet okenn lofans parey avan son ka I fini ankour e I bezwen remet son bann dokiman vwayaz avek lakour.\nProsen dat ki sa akize pou repas ankour I le 08 Zilyet.


Mesaz Minis Ledikasyon ek Devlopman Resours Imen pour Lafet Zanfan, le 1er Zen 2020 - Seychelles Nation\nMesaz Minis Ledikasyon ek Devlopman Resours Imen pour Lafet Zanfan, le 1er Zen 2020 | 01 June 2020\n«Pran en pti letan pour mazin bann zanfan ek bann fanmir ki pe pas dan bann sitiasyon difisil»\n«Alokazyon lafet zanfan sa lannen, mon swet tou zanfan en bon lafet. Sa lannen lafet zanfan pa pou parey labitid. Keksoz pa pou parey avan. Nou pe viv en nouvo realite. Parey zot konnen pour rezon pandemi COVID-19, nou tou nou pe bezwen travay e fonksyonn dan en nouvo fason. Nou bezwen mazin nouvo fason fer keksoz e nou bezwen readapte nou lavi dapre sitiasyon ki nou ladan konmela. Nou tou nou anvi reste an bonn sante e nou tou nou anvi ki nou pei i repran son normalite, me i enportan ki nou konpran ki sa pa pou posib osi lontan ki sa pandemi COVID-19 i ankor pe ravaz lemonn. I alor demann en zefor e konpreansyon tou dimoun enkli tou etidyan.\n«Lo konmansman dezyenm trimes, zot in kapab temwanny en leksperyans inik dan zot lekol kot plizyer mezir sanniter ek sekirite pe ganny enplimante dan tou bann lekol dapre gidans departman lasante. Sa i demann plis zefor lo zot kote, plis disiplin, plis vizilans, plis responsabilite, plis respe ek tolerans. Tousala i bann valer ki zot bezwen pli konsyan dan zot lavi an se moman.\n«Mon oule profit sa lokazyon pour remersye tou bann etidyan pour zot korperasyon ki pe vreman ede pour fasilit lenplimantasyon bann mezir dan zot lekol. Sa bann mezir pe ede pour gard nou tou sen e sof e osi anpes okenn lenfeksyon sa viris propaze dan nou lekol, dan nou lakour e dan nou kominote.\n«Sa lannen lafet zanfan pe ganny fer dan en diferan fason. Pandan zot lazournen zot a ganny sans fer bann refleksyon lo ki mannyer COVID-19 pe enpakte lo zot ledikasyon, e ki zot fodre fer pour atrap bann letan perdi ler zot ti bezwen reste kot lakour. Mon envit zot tou pour reflesir lo lenpak COVID-19 lo lekonomi nou pti pei e ki mannyer zot, konman zanfan, zot kapab ede pour minimiz son lenpak lo zot lekol, lo zot fanmir e pei an zeneral. Sezi tou loportinite ki zot lekol i met a zot dispozisyon pour aprann plis, e sirtou, asire ki zot konportman i reste touzour pozitif. Zot kapab fer li pour en pli bon lavenir.\n«Pran en pti letan pandan sa lazournen pour osi mazin bann zanfan ek bann fanmir atraver lemonn ki zot osi pe pas dan bann sitiasyon difisil, bann moman ranpli avek lenkyetid, lafreyer, sagren, fas a bann sitiasyon maladi, lanmor, lapovrete, soufrans okazyonnen par sa pandemi COVID-19. Ansanm atraver en panse, en lapriyer, en swe, montre zot lanmour, solidarite ek lespwar ki keksoz pou amelyore.\n«Mon swete ki zot ava selebre sa lafet zanfan dan lape, lanmour ek linite.»\nMinis pour Ledikasion ek Devlopman Resours Imen


Artis Praslin ek La Digue i ekspoz zot talan atraver en legzibisyon\nEnvite pe admir bann tablo dan legzibisyon\nEn total 10 artis in kolabore pour met plis ki 25 tablo dan sa legzibisyon ki ti ouver ofisyelman Lendi apremidi par Minis pour Resours Natirel ek Lendistri Peter Sinon.\nSa legzibisyon i vin apre ki en legzibisyon ti fer Praslin pour Festival Lar resaman, ki ti en sikse e sa bann artis ti answit demann avek bann partener, enkli Konsey Nasyonal pour Lar, pour kontinyen avek en legzibisyon lo menm lanpler pour Festival Kreol.\nSa 10 artis ki pe montre zot travay i Birgitt Lubkemann Waye-Hive, Raissa Tirant, Allen Barreau, Jude De Commarmond, Terence Payet, Cyril Jean, Chantal Rose, Sheila Markham, Rita Morel ek Alain Marie, e zot in partisip avek de ou trwa morso sakenn.\nDan son diskour, Minis Sinon ti dir ki pour sa 27enm Festival Kreol, bann artis Praslin ek La Digue pou azout zot non dan listwar.\n«Se bann aktivite parey ki ava kontinyen donn plis vizibilite travay dir nou bann artis. A lokazyon Festival Kreol, kot nou kiltir pe ganny valorize, nou artis ek artizan osi pe montre sa ki zot annan pour ofer. Sa legzibisyon i tonm dan en bon moman kot dan en fason adisyonnel avek nou ladans, nou lakwizin ek manze kreol, nou langaz, nou lanmod, nou pe demontre nou kreolite atraver nou lar,» i ti dir.\nMinis Sinon ti osi demann manm piblik pour siport bann travay artis ki orizinal e lokal.\n«Lar pa en lwazir pour bokou artis, lar i en metye e en biznes pour bokou zot. Se fason ki zot ganny zot lavi. Mon pe fer en lapel pour bann lenstitisyon touristik tel ki bann lotel, pour ki zot entrodwi plis nou bann travay lar ‘Made in Seychelles’ avek bann touris, koumsa touris pa zis ganny en souvenir nou pei me i ava osi ed nou bann artis pour devlope e fer bokou plis travay.»\nMenm si ti napa okenn tenm spesifik ki ti’n ganny mete pour travay avek, laplipar bann travay ki dan sa legzibisyon i baze lo Vallée de Mai.\nSa legzibisyon pou reste ouver pour dirasyon Festival Kreol e tou bann travay i anvant a diferan pri.


27enm Festival Kreol zenn art-Bann zenn artis kreolofonn i resevwar zot pri\nSa lekspozisyon ti ofisyelman lanse par Minis pour Tourizm ek Kiltir Alain St Ange dan prezans sef egzekitif Konsey Nasyonal pour Lar Jimmy Savy, konseye spesyal pour kiltir Raymonde Onezime e sekreter prensipal pour kiltir Benjamine Rose.\nOsi prezan ti bann zofisye gouvernman, bann sponsor, reprezantan medya sorti dan bann lezot pei kreolofonn, parmi lezot envite.\nTenm ki’n ganny swazir sa lannen pour sa konkour i «Biodiversite» e sa konpetisyon ti ouver pour tou zenn dan bann pei kreolofonn aze depi 4-an ziska 21-an avek bi devlop zot kreativite e ofer zot posibilite pour pran konsyans zot valer dan en lanvironnman, e anmenn zot ver lalit mondyal pour redwir resofman later.\nDan son diskour, Msye Savy ti dir ki sa konkour zenn artis lemonn kreolofonn «i anmenn en kontribisyon e transmisyon kiltir kreol.»\nI ti osi dir ki sa lannen zot in resevwar 305 travay lapentir, parmi enpe sorti dan lezot zil Losean Endyen, e ki osi sa tenm «Biodiversite» in ofer bann zenn posibilite pour pran konsyans zot valer dan lanvironnman akoz resofman later i reel.\n«Bann zefor ek perseverans ki’n ganny mete dan sa bann travay artistik i demontre lanvi sa bann partisipan pour remedye sa problenm,» Msye Savy ti dir.\nApre louvertir lekspozisyon bann tablo, bann zenn artis ti resevwar zot pri. Dan kategori 4-an a 7-an, Anastahsha Morel ki sorti lekol Au Cap ti ranport premye pri swivi dan dezyenm plas par Hope Nourrice sorti lekol Takamaka. Trwazyenm pri ti ranporte par Keith Soupramanian sorti lekol Bel Eau.\nVenker kategori 8-an a 13-an ti Janella Ernesta sorti lekol Au Cap e dezyenm pri ti ranporte par Coralie Frichot sorti Independent School. Emelie Latulippe, osi sorti Independent School, ti ranport trwazyenm pri.\nPour bann zenn artis dan kategori 14-an a 17-an, se Angie Pierre sorti lekol Plaisance ki ti sorti venker swivi dan dezyenm plas par Isham Rath, en lot zenn artis ki sorti lekol Plaisance. Etidyan lekol SIT, Christy Legras, ti ranport trwazyenm pri.\nDan dernyen kategori ki ti pour bann artis 18-an a 21-an, venker ti Herve Dine sorti lekol Lar Vizyel swivi par Niteekant Tooreea, en etidyan sorti Liniversite Moris ki son pri ti ganny kolekte par Madanm Miera Savy. Mona Prosper sorti lekol Lar Vizyel ti ranport trwazyenm pri.


“Bann garson i en leritaz sorti kot Zeova.”—Psonm 127:3\n“Zot osi bann msye, zot devre viv dan larmoni sakenn avek son madanm.” (1 Pyer 3:7) Konpran ki ou madanm pou bezwen pas plis letan avek ou pti baba. I annan bann nouvo responsabilite e i kapab strese, fatige e menm parfwa tonm dan en depresyon. Parfwa, i kapab ankoler avek ou me esey reste kalm akoz ‘vomye en zonm ki pa ankoler vitman ki en zonm for.’ (Proverb 16:32) Demontre bon zizman e donn li sa sipor ki i bezwen.—Proverb 14:29.\nMadanm, apresye led ek sipor ou msye. Kan ou eksprim ou lapresyasyon sa i kapab vin “en gerizon.” (Proverb 12:18) Msye, dir ou madanm ki kantite ou kontan li e apresye li. Felisit li pour lafason ki i pran swen avek lafanmir.—Proverb 31:10, 28.


Lenstiti Kreol i konmemor Lazournen Enternasyonal Lalang Maternel | Ministry of Youth Sports & Culture\nHome - news - Lenstiti Kreol i konmemor Lazournen Enternasyonal Lalang Maternel\nLenstiti Kreol ti yer konmemor Lazournen Enternasyonal Lalang Maternel atraver en seremoni ki ti deroul kot Lenstiti Kreol, Au Cap.\nPandan sa seremoni ti annan lansman bann nouvo zouti lalang ki Lenstiti Kreol in devlope pandan se de dernyen lannen e en banke kreol ki ti annan pour bi reviv enpe laspe kiltir kreol Seselwa ki’n plizoumwen disparet.\nSekreter prensipal pour Ledikasyon Pti Anfans, Primer ek Segonder Merida Delcy ti osi lir mesaz direkter zeneral Unesco, Irina Bokova, pour sa lokazyon.\nTenm Unesco pour sa lannen i ‘Ledikasyon de Kalite Lalang Lansennyman ek Lobzektif Laprantisaz’.\nSeremoni yer ti deroul dan prezans bann o zofisye lenstiti limenm, Minister Ledikasyon, bann partner lenstiti, osi byen ki Profeser Thomas Hylland Eriksen, en antropolog Norvezyen ki baze Liniversite Oslo, Lanorvez.\nOzordi, Msye Eriksen pou anim en mini-konferans lo tenm ‘Lalang dan en sosyete plirileng’. I pou osi tous lo lenportans laprantisaz dan lalang maternel vizavi bann lezot lalang tel konman Angle ek Franse, parey leka dan konteks Seselwa.\nSa aktivite pou deroul kot Lenstiti Kreol.\nLetan i ti pe adres bann envite kot seremoni yer, sef egzekitif Lenstiti Kreol, Penda Choppy, ti dir ki nou lalang maternel i soubasman nou kiltir. Pour bann pei kreol ki annan en kiltir metise, i annan ki’n devlop son prop lalang me i annan ki’n adopte lalang orizinal son kolonizater.\nI dir ki Sesel nou kapab fyer ki nou en pei kreol ki’n devlop nou prop lalang.\nI ti azoute ki nou’n devlop li sitan byen ki ozordi nou kapab revandik li konman nou lalang maternel.\nI ti osi dir ki kreol i enn nou lalang nasyonal ansanm avek sa de lalang enternasyonal ki nou’n erite atraver nou listwar.\n«Nou fyer ozordi pour dir ki Sesel i pour Seselwa. Seselwa i koz kreol Seselwa. E i annan en kiltir kreol,» Madanm Choppy ti dir.\nI ti dir ki sa lannen Unesco in met lanfaz lo ledikasyon dan tenm ki in swazir pour Lazournen Enternasyonal Lalang Maternel e ti dekri sa konman tre enportan akoz dan sa monn globalize non selman nou aprann lezot kiltir, devlop bann abilite ki pou rann nou kapab vizavi nenport ki sitiasyon e dan nenport ki domenn, me nou osi aprann ki mannyer pour prezerv e devlop nou prop kiltir, nou prop lalang.\n«Sak lalang i annan son kontribisyon pour fer dan leritaz kiltirel mondyal. Sak lalang ek kiltir i annan son prop konnesans endizenn ki enportan pour lavi imen,» Madanm Choppy ti fer remarke e azoute ki se pour sa rezon ki i enportan ki nou devlop nou lalang maternel akoz san sa nou pou vin en pep san en lalang, nou pou vin en pep ki pa krwar dan son prop lekor, dan son prop abilite, dan son prop lenportans.\nLetan i ti pe lir mesaz direkter zeneral Unesco, Madanm Delcy ti dir ki tenm sa lazournen i souliny lenportans lalang maternel anliny avek ledikasyon de kalite ek diversite lengwistik pour fer avanse nouvo azanda 2030 pour devlopman dirab.\n«Lalang maternel konman parti en lapros miltileng, i form parti bann konponan esansyel pour ledikasyon de kalite. Ki dan limenm i sa fondasyon ki permet form e abilit bann fanm ek zonm ensi ki zot sosyete,» Madanm Delcy ti dir.\nI ti osi dir ki anliny avek lobzektif 4 pour devlopman dirab, lazanda 2030 i met lanfaz lo ledikayon de kalite ek formasyon lavi diran pour tou pep e ki annan pour bi permet tou zonm ek fanm akerir kapasite, konnesans ek valer neseser ki a permet zot pour vin sa ki zot anvi e pour partisip konpletman dan zot sosyete.\nBann zouti lalang ki lenstiti in devlope pandan sa dernyen 2-an e ki ti ganny prezante yer i konpri bann liv lo varyan dan kreol Seselwa, savedir bann mo ki annan de fason ekrir e de fason prononsiasyon tel ki ‘repiblik’ ek ‘larepiblik’ e ‘pep’ ek ‘lepep’ pour sit enn de legzanp. Alors komite Lenstiti kreol ti fer en legzerzis pour vwar lekel mo prensipal e lekel mo varyan ki Madanm Erica Fanchette, serser sinyor kot lenstiti, in dekri konman en travay ase difisil apre en seri travay lo teren pour anmas lenformasyon.\nSa bann liv ki kontyen 800 mo ek zot varyan e en mini diksyonner kreol ti gany prezante avek zofisye diferan departman e osi bann partner lenstiti.\nSa seremoni ti swiv par en banke kreol. Banke kreol i en repa tradisyonnel ki bann fanmir Seselwa ti servi dan lepase (sirtou dan bann lokazyon formel). I ti sirtou parmi bann fanmir ki sosyalman tre eleve ler zot ti annan konpannyen odganm pour dinen.\nPrevious: Another rare migrant\nNext: Inauguration de la médiathèque 2.0 de l’Alliance française


Versyon Kreol Lasart Commonwealth i lanse ofisyelman\nSa lansman ofisyel ti fer kot Lenstiti Kreol dan prezans Minis Dezinyen Vincent Meriton, Minis pour Zafer Etranzer Jean-Paul Adam, Minis pour Tourizm ek Kiltir Alain St Ange e Minis pour Ledikasyon Macsuzy Mondon.\nOsi prezan ti sekreter deta dan Minister Zafer Etranzer Barry Faure, O-Komiser Lenn Thanglura Darlong e sef par enterim pour Drwa Imen dan sekretaryat Commonwealth Karen McKenzie, parmi lezot envite.\nDan son diskour, direktris Lenstiti Kreol Penda Choppy ti dir ki bann dokiman ki konsern lepep i bezwen vin aksesib avek lepep e lefe ki Sesel i annan trwa lalang, i enportan ki bann dokiman i aksesib dan tou le trwa lalang.\nI ti fer resorti ki pour annan en kopi Lasart Commonwealth an Kreol i senbolikman montre sa lenportans ki gouvernman i atase avek son pep dan antyerte son kiltir.\nPandan ki i ti adres bann envite, Minis Adam ti dir ki sa Lasart i rasanble nou listwar, valer e laspirasyon ki ini Commonwealth dan en sel dokiman aksesib.\n«I enportan ki sa lasart i vin en dokiman aksesib pour lepep Seselwa, e se pour sa ki nou’n osi tradwir li dan nou lalang maternel,» i ti dir.\nI ti azoute ki dan sa lasart, nou kapab vwar refleksyon nou prop konstitisyon e nou prop lidantite.\nMinis Adam ti dir ki Kreol i en lalang pour bokou bann pti leta zil e lefe ki nou annan sa Lasart Commonwealth an Kreol i ankor en lot viktwar pour bann pti leta zil.\nI ti azoute ki sa i en lot legzanp ki dan Commonwealth, nou’n touzour santi sa rekonnesans nou spesifisite.\nMinis Adam ti fer resorti ki kontribisyon pli determinan ki Sesel in fer pour sa lasart se pour ensiste ki en paragraf i ganny enkli dan lasart ki rekonnet spesifisite pti leta zil an devlopman.\n«Nouvo Lasart Commonwealth i en zouti kle pour nou ranforsi defans nou lentere konman pti leta zil dan bann pli gran lorganizasyon mondyal ki pran desizyon lo lekonomi e gouvernans mondyal,» i ti dir.\nMinis Adam ti osi dir ki plis lanfaz pou ganny mete lo Fondasyon Commonwealth, pli partikilyerman sa nouvo progranm Small Grants ki in dir ki Sesel pa ankor maksimiz son partisipasyon.\nTradiksyon sa lasart ti ganny fer par tradikter Lenstiti Kreol Ronia Anacoura ki ti dir ki in pran li apepre de semenn pour konplet sa travay.


Sandra Lesperance – Institute of Early Childhood Development\nDecember 2, 2019 by IECD 466\nNou ti ganny akeir par sa zoli lakey sa lavi senp zilwa kot tou i dousman e lavi i ganny viv en zour a la fwa. Anmezir ki nou antre dan sa pti lale Moulinen estate Praslin, byen prop konmsi ti’n fek balye, ou nennen i ganny pirifye avek en ler pli pir ki sa ki ou abitye santi Mahe. Nou ti pe al zwenn Madanm Sandra Lesperance ki pe vey zanfan pour plis ki 10 an.\nApre ki i ti’n bouz dan son nouvo lakaz isi menm Moulinen estate, Baie St. Anne Praslin apre ki i ti’n fek fini ganny son zanfan, Sandra ti deside aret travay lotel pour li vey son fiy.\n« Mon ti en waitress avan, mon ti pe fer sa travay pour enpe letan me mon ti deside arete pour mwan vey mon zanfan akoz mon ti pu nepli ganny mon manman pour ed mwan. Anmenmtan mon ti deside pran detrwa lezot zanfan pour veye pour mwan kapab ganny en saler, » Sandra i rakonte.\nI rakont nou ki I pa ti difisil pour li kit son karyer dan tourizm akoz i ti’n grandi dan sa lemonn vey zanfan.\n« Mon manman ti toultan vey zanfan. Be mwan kantmenm mon’n travay dan domenn tourizm, mon’n toultan vey zanfan kliyan dan mon letan lib. Parey letan mon ti off, mon ti vey zanfan bann touris ouswa letan zot bezwen lasistans mon al veye. Mon’n toultan kontan vey zanfan, » i dir.\nSandra Lesperance i annan 3 zanfan, son Msye i son asistan e son fanmiy i viv byen avek bann zanfan ki I okipe. Zot menm mank bann zanfan letan zot pa la.\n« Avan mon ti anrezistre an 2016, mon ti annan maksimonm douz zanfan me apre ki mon’n anrezistre mon annan wit zanfan me mon kapab pran maksimonm nef, » i dir.\nZour nou ti pas kot Sandra i ti annan zis de zanfan ek li. Vi ki Praslin i en zil touristik e lotel I landrwa prensipal kot bann zabitan I travay Sandra I dir nou ki laplipar paran i pran konze dan sa letan e zot kit zot zanfan ek zot.\nMe letan tou zanfan I la Sandra i dir ki apard zwe lego, zwe boul, fer legzersis ek lanmen e aprann sote, zot al fer vizit lo lans ouswa zot al zwe lo laplenn ou menm fer en pti vire dan transpor. Malerezman Praslin napa servis baby gym ek swimming pool parey Mahe me bann child minder I fer zot prop laranzman.\n“Nou napa sa servis Praslin me mon annan mon prop pti swimming pool ki nou gonfle e met deor. Zot zwe ladan letan i fer botan, »\nApard resevwar swen avek plis latansyon ki en servis vey zanfan kot lakour I donnen, Sandra i dir ki paran sorti depi Grand Anse i vin kot li akoz i menm ofer son servis pandan weekend e aswar. Paran i menm ganny sans al travay, al anmize aswar ou menm al vwayaze.\n«Mon vey depi lendi ziska dimans, menm konze piblik parfwa. Laplipar bann paran ki annan zanfan kot mwan, zot travay lotel e vi ki mon deza travay lotel, mon konpran zot sitiasyon. Mon fanmiy i ed mwan e kontan letan nou annan bann zanfan ek nou, »\nSandra i admet ki menm si in vey zanfan pour plizyer lannen i’n annan bokou ki in aprann dan bann kour ki IECD in donnen.\n« Sa bann kour in ed mwan pour vin pli konsyan e travay dan en fason pli profesyonnel, »\nSandra i dir ki I pa’n bezwen modifye son lakour me in plito servi sa lasistans R10 mil roupi pour aste bann zouzou pour met deor dan zarden.\n“ Mon anvi reste koman en Childminder. Mon kontan pou fer li e si tou i al byen mon pou kontinyen fer li,” Sandra i dir nou avek konfidans.\nRetourn travay anploye i pa dan son plan me tou I depan lo son kreater, Sandra I reflesir.\nData Management - Health Sector Presentation of Preliminary findings


Lasanble i pil lo dimoun ki dan laprovrete, bann zanfan, travayer IOT\nLDS dan Lasanble Nasyonal pa war li neseser pour Gouvernman kontinyen siport serten kategori dimoun oswa servis parey in toultan labitid. Zot ti dir letan faver in fini e vre zot retir plis ki 12 milyon roupi dan sa bidze ki kouver plizyer kategori dimoun (anba Progranm Sosyal Gouvernman), e zot dir ki Gouvernman pa kapab zis donnen.\nBokou Seselwa ti vote pour met LDS dan Lasanble e la ozordi zot pe war konsekans zot vot. LDS pe dir zet anba- larzan lepep.\nLopozisyon i dir ek Gouvernman aret soutir IOT. Me pa IOT ki Gouvernman ti soutire plito travayer- atraver en 13enm mwan saler.\nIOT i pey Gouvernman dividend 36 milyon roupi par lannen. Pa pini travayer, anmezir ki desizyon pe ganny pran pour rezourd problenm IOT.\nPour koup bidze Paradis des Enfans (playground zanfan) pa pou pini ni ansyen Prezidan Michel ki ti met an plas sa playground, ni Gouvernman ki anvi war zanfan kontinyen zouir en tel fasilite, me nou zanfan. I en landrwa pour nou zanfan detann. Ki i fer si Gouvernman ti donn en bidze pour fer marse sa playground ? Se larzan lepep pour zanfan lepep Seselwa.\nLo size Paradis des Enfants Jean-Francois Ferrari ti dir « i en kado anpwazonnen ki nou pa kapab kontinyen okipe e ki pe kout nou tre ser. »\nEski tou paran i kapab aford pour pey avyon pour anmenn zot zanfan disneyland ? Pour al benyen ek dofen Dubai ? Laenn lopozisyon pour ansyen Prezidan i fer zot pil lo tou zanfan Seselwa.\nKi problenm lopozisyon ek Natcof ? A sak fwa ki zot regard en alokasyon bidze, zot war zis dimoun ki afilye ek Parti Lepep e alor zot oule koupe. Sa kalite laenn dan leker politisyen dan lopozisyon pe andirsi leker nou sitwayen. Annou fer atansyon avan nou koze e fer aksyon. Sa mazorite pa en mwayen pour ofans e pini Seselwa. I en loporitinite pour fer en diferans dan lavi Seselwa. E siporter Parti Lepep se Seselwa an mazorite. Sa mazorite i pa zis en loportinite pour LDS rekolte.\nSeselwa ti tande ler Jean-Francois Ferrari ti dir « Mon krwar ki Natcof i devret ganny zet anba akoz menm si i la depi lontan i nepli efektiv…. » Se zis zot larogans ki koze.\nZot ti sot anler e servi sa 40 % laprovrete kont Gouvernman e ti’n vin koman en palto fann deryer pour lopozisyon. La ozordi ler Gouvernman pe finans sa progranm ki pou ed nou dimoun ki santi zot vilnerab, lopozisyon i koupe.\nMe vreman lopozisyon napa en sou konpasyon pour sa pep ni en sou konprenezon pour zot lekor.\nLekel ki ti pou benefisye avek plis larzan, menm si i annan en serten bidze anba lofis Vis Prezidan pour laprovrete ? Nou frer e ser Seselwa. Plis larzan se plis sikse pour sa pep.\nLopozisyon pe donn lenpresyon dimoun ki ler bidze in aprouve, sak minis e zofisye i dir sa pour ou, sa pour mwan- zot tir gro kopo e met lo zot kont. Lopozisyon i malis. Zot konnen ki sa pei i bezwen progrese e ki lepep Seselwa i bezwen sak lannen war li osi progrese- e i depan lo sa bidze.\nGouvernman pa vol Seselwa. 40 an pase ler sa gouvernman ti konmans batir sa pei, ki ti annan konpare ek konmela? Ki ti vre sitiasyon konpare ek konmela ? Sa ta bilyon lenvestisman se bidze ki SPPF ek Parti Lepep in aprouve okour sa bann lannen. La en sel kou ek en mazorite, lopozisyon pe koupe, e freeze.\nZot napa ni en laont pour pini Seselwa, pour met retar dan progre sak sitwayen. Zot pou fini lannen an dizan ek zot lekor ki zot in travay. Nou kanmi dan zot plas.


Kont labank ki inaktiv\nSa bann kont i souvan ganny apele dormant account an angle. Isi Sesel en kont ki inaktiv i ganny kategorize konman inaktiv apre 6 mwan a 2-an depandan lo polisi sak labank.\nLaplipar labank i aplik serten sarz lo sa bann kont ki inaktiv. Serten i aplik en sarz tou le mwan, ki kapab redwir balans lo sa kont ziska zero. Alors i enportan pour rod lenformasyon lo bann sarz avan ouver en kont e pour fer sir ki ou okouran okenn sanzman dan sarz.\nLegzanp serten sityasyon ki fer ki en kont i inaktiv:\n• Propriyeter sa kont i kit pei pour en peryod letan kot i pa servi sa kont.\n• Propriyeter sa kont i mor e i pa kit lenformasyon pour son fanmiy lo sa kont.\n• Paran i oubliye ki i ti’n ouver en kont pour son zanfan kan i ti ankor pli pti.\nPour evite ki en kont i ganny konsidere konman inaktiv, propriyeter sa kont i kapab depoz en pti sonm larzan lo sa kont avan sa peryod letan ki sak labank i konsider sa kont konman inaktiv. Si i nepli annan en nesesite pour sa kont, sa propriyeter i kapab ferm li.\nSi pandan 10-an propriyeter en kont ek lezot propriyete kot labank pa fer okenn tranzaksyon oubyen ekrir sa labank, sa kont oubyen propriyete i ganny konsidere konman propriyete abandonnen e anba lalwa sa i ganny administre par Labank Santral.\nSa bann propriyete abandonnen i enkli:\n• Larzan dan kont.\n• Konteni kof (oubyen safe deposit box an angle), ki son lagreman pour kliyan lwe in fini.\nKan kont oubyen propriyete i abandonnen, labank i anvoy en let kot kliyan. Me selman, kliyan pa toultan ganny let akoz i annan de fwa ki sa kliyan pa’n enform labank ki in sanz landrwa reste. Labank i osi bezwen pibliy tou propriyete abandonnen de fwa dan en zournal avan lafen dimwan Me sak lannen. Sa piblikasyon i ganny fer pour enform piblik lo zot propriyete ki’n abandonnen. Lalis kont abandonnen i osi ganny afise dan sak labank ziska Me lannen answit pour kliyan kapab verifye si zot non i lo sa lalis.\nApre sa piblikasyon, si sa kliyan pa kontakte sa labank, sa bann propriyete abandonnen i ganny transfer Labank Santral alafen Zilyet son lannen answit. Sa i ganny fer pour redwir loportinite pour sa larzan oubyen lezot propriyete abandonnen mal ganny zere.\nTou bann konsern pour reganny propriyete abandonnen i devret ganny fer atraver labank komersyal ki answit kontakte Labank Santral. Pour ganny rann propriyete abandonnen lidantite sa dimoun ek son dwa pour li fer sa demann i bezwen ganny verifye.\nEn kontribisyon Labank Santral Sesel


Seychelles Fire and Rescue Services Agency - En bato lwazir i sibir domaz swivan en leksplozyon abor\nEn bato lwazir i sibir domaz swivan en leksplozyon abor\non 10 August 2018 .\nThe Real Sea Princess Ocean Girl Charter, en bato ekskirsyon ki baze Bel Ombre e ki ti lo mouyaz, ti sibir domaz parsyel apre en lensidan dife abor yer bomaten.\nSa lensidan ti ariv ver 8er ler ki en travayer lo sa bato katamaran, Christian Pool, ti start masin e sete laki en tapaz ti rezonnen sorti dan fon sa bato e dife ti konman spran.\nSwivan sa, Myse Pool i dir i ti sot dan delo pour li pa ganny brile. I pa’n ganny okenn dimal.\nMsye Pool i dir i krwar ki sa dife in koze par lefe ki dan fon sa bato i annan tenk bennzin e kekfwa in annan en spark. Sa dife in bril fon sa bato, pet son fon e andomaz son sistenm elektrik.\nSe bann lezot dimoun ki ti lo lezot bato ki ti lo mouyaz pre avek The Real Sea Princess Ocean Girl Charter, e lezot ki ti dan zalantour ki ti vitman reakte pour teny sa dife avek seo delo e anpes li propaze vi ki i ti kapab andomaz sa bann lezot bato.\nMyse Pool ti pe prepar bato pour trwa kliyan pour en ekskirsyon. Sa bato, ekipe avek de masin Yamaha 250 sevo, i annan kapasite pour pran 20 kliyan.\nLanzans Servis Tenny Dife ek Sovtaz (SFRSA) ti deplas de masin tenny dife me dapre port parol sa lazans, Msye Jones Madeleine, ler zot ti arive, dife ti’n fini tenyen e sa ti konfirmen par lezot temwen sirplas.\nSa i fer dezyenm lensidan dife dan bato sa semenm apre ki Merkredi bomaten, en lot bato, ‘Zil Pasyon’ tikoule dan zanmerant La Digue apre ki i ti’n brile konpletman.


Lerwa Neboukadnezar ek sa kat garson ki ti obei Bondye | Leson Labib pour zanfan\nLIR AN Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Batak (Toba) Bicol Bislama Boulou Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuban Sign Language Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kreol Seselwa Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Maltese Mam Marathi Marshallese Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Lachiguiri) Zulu\nKat garson ti obei Zeova\nLer Neboukadnezar ti pran bann prens Zida e anmenn zot Babilonn, i ti met en zofisye lakour ki ti apel Aspenaz ansarz zot. Neboukadnezar ti demann Aspenaz pour rod bann zenn garson parmi sa bann prens ki ti malen e an bonn sante. Sa bann zenn garson ti pou ganny formen pandan trwa-z-an. Sa formasyon ti pou fer zot vin bann zofisye enportan Babilonn. Sa bann garson ti bezwen aprann lir, ekri e koz Akadyen, en langaz bann Babilonnyen. Zot ti osi bezwen manz menm kalite manze ki lerwa ek son lakour ti manze. Kat parmi sa bann garson ti Danyel, Ananya, Misael ek Azarya. Aspenaz ti donn zot bann non Babilonnyen: Beltesazar, Sadrak, Mesak ek Abednego. Eski sa ki zot ti pou aprann ti pou anpes zot servi Zeova?\nSa kat garson ti determinen pour obei Zeova. Zot ti konnen ki zot pa devret manz manze lerwa parski Lalwa Zeova ti dir ki serten sa bann manze ti enpir. Alor zot ti dir Aspenaz: ‘Silvouple pa bezwen fer nou manz manze lerwa.’ Aspenaz ti dir zot: ‘Si zot pa manze e lerwa i vwar zot malad, i pou touy mwan!’\nDanyel ti annan en nide. I ti dir sa enn ki ansarz zot: ‘Silvouple, donn nou zis legim ek delo pour dis zour. Apre konpar nou avek bann garson ki manz manze lerwa.’ Sa msye ti dakor.\nDis zour apre sa tes, Danyel ek son trwa zanmi ti pli an bonn sante ki tou le zot garson. Zeova ti kontan ki zot ti’n obei li. I ti menm donn Danyel lasazes pour konpran bann vizyon ek rev.\nApre sa formasyon, Aspenaz ti anmenn bann garson kot Neboukadnezar. Lerwa ti koz avek zot e i ti vwar ki Danyel, Ananya, Misael ek Azarya ti pli entelizan e malen ki lezot garson. I ti swazir sa kat garson pour travay dan son lakour rwayal. Souvan lerwa ti demann zot konsey lo bann keksoz enportan. Zeova ti’n fer zot pli malen ki tou bann mazisyen ek konseye lerwa.\nMenm si zot ti dan en pei etranze, Danyel, Ananya, Misael ek Azarya pa ti bliye ki zot ti form parti pep Zeova. Eski ou osi ou pou toultan mazin Zeova, menm ler ou paran pa avek ou?\n“Pa les personn mepriz ou akoz ou zenn. Plito, vin en legzanp pour sa bann ki fidel par ou fason koze, kondwit, lanmour, lafwa ek lapirte.”—1 Timote 4:12\nKestyon: Akoz Danyel ek son trwa zanmi ti obei Zeova? Ki mannyer Zeova ti ed zot?\nZot pa ti ador en stati\nSadrak, Mesak ek Abednego pa ti oule ador stati annor lerwa Babilonn.\nPriy Zeova toulezour zis parey Danyel ti fer!